Rapport mill-Kummissjoni - Rapport annwali 2007 dwar ir-relazzjonijiet bejn il-Kummissjoni Ewropea u l-parlamenti nazzjonali /* KUMM/2008/0237 finali */





[pic] | KUMMISSJONI TAL-KOMUNITAJIET EWROPEJ | Brussel 6.5.2008 KUMM(2008) 237 finali RAPPORT MILL-KUMMISSJONI RAPPORT ANNWALI 2007 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI RAPPORT MILL-KUMMISSJONI RAPPORT ANNWALI 2007 DWAR IR-RELAZZJONIJIET BEJN IL-KUMMISSJONI EWROPEA U L-PARLAMENTI NAZZJONALI 1. INTRODUZZJONI Fl-2007 seħħew żviluppi tassew sinjifikanti fir-rigward ta' l-istrateġija ġdida stabbilita mill-Kummissjoni dwar it-tisħiħ tar-relazzjonijiet tagħha mal-parlamenti nazzjonali: din l-istrateġija prinċipalment issarfet fi żjajjar regolari tal-President tal-Kummissjoni u ta' membri oħrajn tal-Kulleġġ (aktar minn 120 żjara matul l-2007) fil-parlamenti nazzjonali iżda wkoll, minn Settembru ta' l-2006, f'konsultazzjoni ma' dawn ta' l-aħħar dwar kull komunikazzjoni u proposta tal-Kummissjoni, b'rabta kemm ma' inizjattivi leġiżlattivi kif ukoll ma' inizjattiva ta' xort'oħra. Sal-31 ta’ Diċembru 2007, il-Kummissjoni kienet irċeviet 168 opinjoni mingħand il-parlamenti nazzjonali. Fuq dawn iż-żewġ fronti, is-sena li għaddiet kienet waħda ta' suċċess u r-relazzjonijiet mal-parlamenti nazzjonali ingħataw spinta 'l quddiem. Barra minn hekk, l-iffirmar tat-Trattat ta’ Liżbona wassal għal progress konsiderevoli fil-parteċipazzjoni tal-parlamenti nazzjonali fil-proċess ta’ tħejjija tal-leġiżlazzjoni Komunitarja. Fil-fatt, il-kwistjoni tar-rwol tal-parlamenti nazzjonali kienet fil-qalba ta’ l-arranġament istituzzjonali. Mid-data tad-dħul fis-seħħ tat-Trattat il-ġdid, il-parlamenti nazzjonali se jkollhom id-dritt li jieħdu deċiżjonijiet dwar l-applikazzjoni tal-prinċipji ta' sussidjarjetà fl-inizjattivi leġiżlattivi kollha tal-Kummissjoni u se jkunu jistgħu jitolbu spjegazzjonijiet supplimentari min-naħa tal-Kummissjoni ("karta safra"), u saħansitra jiftħu proċedura għal vot speċifiku u kwalifikat tal-Parlament Ewropew u tal-Kunsill ta' l-Unjoni ("karta oranġjo"). Iżda sakemm ma jseħħ dan kollu, il-parlamenti nazzjonali huma responsabbli mid-deċiżjoni dwar ir-ratifika tat-Trattat ta' Liżbona, li jsaħħaħ b'manjiera tassew sinjifikanti is-sehem tagħhom fi kwistjonijiet Ewropej. Fil-fatt, f’26 Stat Membru minn 27, ir-ratifika se ssir biss b’vot fil-parlament. 2. EVALWAZZJONI TA' L-OPINJONIJIET TAL-PARLAMENTI NAZZJONALI Mill-erbgħin parlament li ġew mistienda jipparteċipaw fid-djalogu politiku (erbatax-il Stat Membru għandhom sistema b’kamra waħda, tlettax għandhom sistema bikamerali), għadd kbir wieġbu billi bagħtu opinjonijiet. 2.1. Ir-reazzjoni tal-parlamenti nazzjonali 168 opinjoni Il-parlamenti nazzjonali ssuktaw il-ħidma attiva tagħhom b’rabta mad-dħul fis-seħħ tal-mekkaniżmu ta’ djalogu politiku li tnieda fl-2006. Fil-31 ta’ Diċembru 2007, il-Kummissjoni kienet irċeviet 168 opinjoni minn 27 kamra nazzjonali ta’ 19-il Stat Membru fir-rigward ta’ 82 dokument tal-Kummissjoni (ara l-lista fl-anness). Ħamsa u tletin opinjoni ntbagħtu fil-qafas ta' żewġ eżerċizzji kkoordinati ta’ sussidjarjetà mwettqa mill-Konfererenza tal-Kumitati għall-Affarijiet Ewropej (COSAC) mniedi fi tmiem l-2006. Xi wħud mill-kmamar (total ta' dsatax) esprimew lill-Kummissjoni l-pożizzjoni tagħhom dwar il-proposta fir-rigward tal-kompetenza u r-regoli applikabbli fi kwistjonijiet matrimonjali, filwaqt li sittax-il opinjoni kienu jikkoċernaw il-proposta dwar it-twettiq tas-suq intern tas-servizzi postali. Ta’ min jinnota li matul l-2007, il-COSAC nediet eżerċizzju wieħed biss ta’ dan it-tip. Dan kien b’rabta mad-Deċiżjoni qafas tal-Kunsill dwar il-ġlieda kontra t-terroriżmu tas-6 ta' Novembru 2007[1]. Bosta proposti mmirati tal-Kummissjoni Il-bqija tal-133 opinjoni kienu dwar dokumenti differenti tal-Kummissjoni. Għadd ta’ proposti qanqlu mill-anqas tliet opinjonijiet: il-proposti dwar l-Istitut Ewropew tat-Teknoloġija, l-organizzazzjoni komuni tas-suq ta’ l-inbid (OCM), il-ħarsien tal-ħamrija, is-sanzjonijiet kontra dawk li jimpjegaw ċittadini minn pajjiżi terzi mingħajr permess ta' residenza, il-Green Papers dwar it-tabakk, il-modernizzazzjoni tas-suq tax-xogħol, il-protezzjoni diplomatika u konsolari, l-aċċess tal-pubbliku għad-dokumenti ta’ l-istituzzjonijiet tal-Komunità Ewropea, il-politika dwar ir-riċerka u s-sistema Ewropea dwar l-Ażil tal-futur, il-Komunikazzjoni "Politika Ewropea għall-Ibħra u l-Oċeani" kif ukoll l-Istrateġija Politika Annwali ta' l-2008. Ta’ min jinnota li l-parlamenti nazzjonali wrew ukoll interess speċifiku dwar l-Istrateġija Politika Annwali ta’ l-2008. Barra minn hekk ħamest ikmamar taw ir-reazzjoni tagħhom permezz ta’ opinjoni fil-kuntest tad-djalogu politiku mniedi mill-Kummissjoni. Dan id-djalogu ħa wkoll xejriet oħra, kemm fis-sura ta’ smigħ organizzat fuq l-inizjattiva tal-parlamenti, kemm fil-preżenza ta' membri tal-Kummissjoni u kif ukoll fin-nuqqas tagħhom, jew f’dibattiti fi ħdan il-COSAC. Parlamenti attivi ħafna Xi wħud mill-kamamar sekondarji kienu tassew attivi, bħal pereżempju s-Senat Franċiż, il- Bundesrat tal-Ġermanja, iċ- Chamber of Lords u s-Senat Ċek, li waħedhom bagħtu 92 opinjoni. Ir-Riksdag (l-Iżvezja) u l-Folketing (id-Danimarka) ukoll enfasizzaw il-pożizzjoni tagħhom dwar għadd ta’ dokumenti ta’ konsultazzjoni, filwaqt li l-Assemblea tar-Repubblika tal-Portugall enfasizzat għadd ta' punti pożittivi dwar is-sussidjarjetà. Dawn is-seba’ kmamar fasslu 138 opinjoni. It-tweġibiet tal-Kummissjoni Il-Kummissjoni wieġbet għal 109 opinjoni minn fost dawk li ntbagħtu. Diversi opinjonijiet (total ta’ 41) tal-parlamenti nazzjonali kienu pożittiv u ma kinux jeħtieġu tweġiba għajr avviż tal-wasla. It-tweġiba tal-Kumissjoni ngħatat bil-lingwa tal-kamra kkonċernata. Din għandha tintbagħat għall-informazzjoni lill-Parlament Ewropew u lill-Kunsill. Ċerti tweġibiet Fi tliet każi, is-Senat Franċiż ħass li kellu jagħti reazzjoni għat-tweġiba tal-Kummissjoni dwar il-proposti b’rabta mal-projbizzjoni ta’ l-użu ta’ ġlud bil-pil ta’ qtates u klieb, dwar is-sigurtà ta’ l-infrastruttura tat-toroq ewlenin u dwar is-sanzjonijiet fir-rigward ta’ min iħaddem persuni minn pajjiżi terzi b’mod illegali. Iċ- Chamber of Lords għamlet żewġ interventi dwar il-proposta ta’ l-Istitut Ewropew tat-Teknoloġija. Fl-2007 is-Senat Franċiż u l-Bundesrat reġgħu xeħtu dawl fuq l-ewwel osservazzjonijiet li saru fl-2006 dwar il-proposta tal-ħarsien tal-ħamrija. 2.2. Proċess li jevolvi Żieda fil-parteċipazzjoni Għalkemm, ħlief fil-każ ta’ l-eżerċizzji kkoordinati mill-COSAC, l-opinjonijiet tal-parlamenti nazzjonali kienu essenzjalment frott ta’ ħidma tassew attiva ta’ kmamar sekondarji, wieħed jinnota li l-kmamar ta’ l-Iżvezja u tad-Danimarka ddeċidew li jesprimu opinjonijiet mill-istadju tad-dokumenti ta’ konsultazzjoni. Osservazzjonijiet ta’ politika ġenerali Għalkemm id-dokumenti organizzati mill-COSAC kienu limitati għall-aspett speċifiku tas-sussidjarjetà, tajjeb li wieħed josserva li b'mod ġenerali, l-opinjonijiet tal-parlamenti nazzjonali kienu jirrigwardaw ukoll kunsiderazzjonijiet politiċi b'rabta mal-kontenut tal-proposti tal-Kummissjoni. Xi kmamar bħas-Senat Franċiż, il-Parlament Olandiż jew l-Assemblea tar-Repubblika tal-Portugall ikkonċentraw fuq kwistjonijiet ta’ sussidjaretà u proporzjonalità. Madankollu, din ta' l-aħħar adottat ukoll opinjoni ġenerali dwar il-komunikazzjoni tal-Kummissjoni dwar il-kisbiet matul l-2006, fost l-oħrajn fir-rigward ta' l-Istrateġija ta' Liżbona, is-suq uniku, is-solidarjetà soċjali, l-enerġija, eċċ. IPEX aktar effettiv Kull ma jmur id- database ta’ l-IPEX qed issir aktar operattiva u tippermetti sabiex il-Kummissjoni tkun mgħarrfa aħjar dwar il-kooperazzjoni bejn id-diversi parlamenti u, b'mod partikolari, dwar opinjonijiet tal-parlamenti nazzjonli li ma ntbagħtuhliex. Fl-2008 hemm il-ħsieb li tissaħħaħ il-kollaborazzjoni ma’ l-IPEX. 2.3. Riperkussjonijiet fuq il-formulazzjoni tal-politiki Wieħed mill-aktar effetti immedjati ta' l-opinjonijiet tal-parlamenti nazzjonali kien li wassal biex il-Kummissjoni twieġeb u tispjega lilha nfisha. Din hija forma ġdida ta' trasparenza, li l-Kummissjoni tixtieq tinkoraġġixxi biex jissaħħaħ il-proċess ta' elaborazzjoni u evoluzzjoni tal-politiki fi ħdan il-Kummissjoni. B’mod konformi mat-Trattat u r-regoli tagħhom u l-prattiki kostituzzjonali, il-parlamenti nazzjonali ma jipparteċipawx fit-teħid ta’ deċiżjonijiet fil-livell Ewropew. Madankollu, fl-ambitu tad-djalogu politiku mniedi mill-Kummissjoni f’Settembru ta’ l-2006, il-kontribut tagħhom jista’ jkun utli sabiex tittejjeb il-formulazzjoni tal-politiki Ewropej. Għalhekk, għal aktar minn darba, il-parlamenti nazzjonali taw reazzjoni għad-dokumenti ta’ konsultazzjoni tal-Kummissjoni. Din se tqis l-opinjonijiet tagħhom meta jiġu elaborati l-proposti li joħorġu minnhom. Barra minn hekk, f’bosta okkażjonijiet, l-istituzzjonijiet Ewropej dwew, fl-analiżi tal-proposti leġiżlattivi tal-Kummissjoni, il-kwistjonijiet imqajma mill-parlamenti nazzjonali. Dan seħħ prinċipalment fir-rigward tad- dossiers li jikkonċernaw it-twettiq tas-suq intern għas-servizzi postali, il-proposti dwar il-ħarsien tal-ħamrija, is-sikurezza ta' l-infrastrutturi tat-toroq ewlenin jew b'rabta ma' l-Istitut Ewropew tat-Teknoloġija Fl-aħħarnett, ta' min jinnota li s-suġġeriment tas-Senat Franċiż li ssir modifika tat-titolu tal-proposta dwar il-protezzjoni tal-persuni mexjin u ta' utenti oħra tat-triq setgħet tiġi aċċettata mill-Kummissjoni. Dan se jingħadda lill-Parlament Ewropew u lill-Kunsill. Jista’ jagħti l-każ li jkun aħjar li jitħejja dokument li jispeċifika l-intenzjonijiet tal-Kummissjoni. Għalhekk, matul id-dibattitu tal-Kunsill, l-inċiżi tad-dokument tal-propsta dwar il-frott u l-ħxejjex, COM (2007) 171, ġew modifikati u finalizzati sabiex il-ġustifikazzjoni fir-rigward tas-sussidjaretà u l-proporzjonalità tkun aktar ċara. 3. ŻJAJJAR FUQ XOGħOL TAL-MEMBRI TAL-KUMMISSJONI U KUNTATTI OħRA MAL-PARLAMENTI NAZZJONALI FL-2007 Żjajjar fil-parlamenti nazzjonali L-istrateġija l-ġdida fir-relazzjonijiet bejn il-Kummissjoni u l-parlamenti nazzjonali[2] stabbilixxiet tliet għanijiet ġenerali li jagħtu direzzjoni lill-azzjonijiet tal-Kummissjoni: servizz reċiproku u l-ħolqien ta' djalogu miftuħ u regolari, b'netwerking konkret u, permezz ta' l-aħjar relazzjonijiet mar-rappreżentanti eletti, aktar qrubija lejn iċ-ċittadini. F’dan l-ambitu, il-fatt li jiġu organizzati żjajjar ta' xogħol regolari mill-membri tal-Kummissjoni lill-parlamenti nazzjonali jitqies bħala azzjoni ewlenija. Il-President tal-Kummissjoni u l-Viċi-President responsabbli mir-relazzjonijiet interistituzzjonali impenjaw ruħhom li jżuru l-parlamenti nazzjonali kollha matul din il-leġiżlatura. L-intensità ta’ dawn iż-żjajjar hija xi ħaġa ġdida u turi b’mod ċar l-importanza li l-Kummissjoni qed tagħti biex tagħti aktar widen lill-parlamenti nazzjonali u li tispjega aħjar il-politiki li jiġu implimentati. Matul l-2007 il-President Barroso żar il-Parlament Litwan, Portugiż, Malti, Rumen kif ukoll dak Estonu. Barra minn hekk huwa ħa sehem fil-laqgħa tal-COSAC li saret f’Estoril fil-15 ta' Ottubru 2007 fejn attendew ukoll il-Presidenti tal-Kummissjonijiet ta' l-Affarijiet Barranin tal-parlamenti ta’ l-Istati Membri ta' l-Unjoni Ewropea. Fl-2007 l-Viċi-President Wallström għamlet żjara lill-parlament Taljan u dak Olandiż, kif ukoll liċ- Chamber of Commons u ċ- Chamber of Lords . F’żewġ okkażjonijiet differenti, hija ltaqgħat ma’ delegazzjoni tal-Parlament Żvediż, u fit-12 ta’ Frar 2007 pparteċipat għal-laqgħa tal-Presidenti tad-delegazzjonijiet tal-COSAC kif ukoll mal-COSAC fil-15 ta’ Mejju 2007. Barra minn hekk, ta' min wieħed jinnota li l-Kummissarji żaru jew kellhom kuntatti mal-Parlamenti nazzjonali għal aktar minn 120 darba din is-sena. Parteċipazzjoni f'laqgħat interparlamentari Il-Kummissjoni wieġbet b'mod pożittiv għal numru ta' talbiet ta' parteċipazzjoni għal-laqgħat mal-parlamenti nazzjonali organizzati mill-Parlament Ewropew jew koorganizzati minnu u l-parlament nazzjonali tal-Presidenza kemm fuq il-livell tal-kummissjonijiet parlamentari tiegħu kif ukoll fuq il-livell ad hoc . Fost l-oħrajn wieħed jista’ jirreferi għall-parteċipazzjoni tal-President Barroso fil-Fora interparlamentari dwar il-ġejjieni ta' l-Unjoni Ewropea fit-12 ta' Ġunju 2007 u fl-4 ta' Diċembru 2007 kif ukoll f’dak dwar l-Istrateġija ta’ Liżbona fis-6 ta’ Frar 2007. Il-Viċi-President Verheugen introduċa l-ħidma fuq l-istess forum fil-5 ta’ Frar 2007. Barra minn hekk, fit-28 ta’ Frar 2007 s-Sur Almunia pparteċipa f’forum interparlamentari dwar iż-żona Euro. Fis-26 ta’ Mejju 2007 s-Sur Kovacs ħa sehem fil-konferenza ta’ Presidenti tal-Parlamenti ta’ l-Unjoni Ewropea li saret fi Bratislava. It-tħejjija ta’ newsletter Is-Segretarjat Ġenerali tal-Kummissjoni ħejja tliet newsletters li tqassmu internament kemm lill-Parlament Ewropew kif ukoll fil-parlamenti nazzjonali. Sura ġdida għall-komunikazzjoni dwar l-UE I-tħejjija ta' djalogu politiku bejn il-Kummissjoni u l-parlamenti nazzjonali wassal għal żieda sinjifikanti fi skambji ta' informazzjoni. Barra minn hekk, fuq talba tal-Parlament Ewropew li saret fl-ambitu tal-baġit ta’ l-2007, il-Kummissjoni ssuktat bl-iżvilupp ta’ netwerks pilota ta’ informazzjoni (PINs/ Pilot Information Networks - PINs). Dan jikkostitwixxi pjattaforma ta’ skambju u interazzjoni bejn il-Parlament Ewropew u l-parlamenti nazzjonali għall-inkoraġġiment ta’ dibattiti strutturati dwar temi differenti; barra minn hekk dawn jifirxu l-għarfien dwar l-Unjoni Ewropea u jippromwovu ideat u politiki ġodda. Il-pjattaforma għandha links mas-sit EUROPA, kif ukoll mas-sit IPEX. Rappreżentanti permanenti Il-Kummissjoni pparteċipat fi tnax-il laqgħa tar-rappreżentanti permanenti tal-parlamenti nazzjonali fi Brussell. 4. KONKLUżJONIJIET Sa mill-bidu ta’ l-2005, ir-relazzjonijiet tal-Kummissjoni mal-parlamenti nazzjonali kienu ggwidati minn programm ċar u konċiż. Sa mill-bidu nett l-għanijiet ewlenin imfassla wasslu biex il-Kummissjoni tkun tista' ddaħħal fis-seħħ relazzjonijiet ta' xogħol b'saħħithom mal-parlamenti nazzjonali u b'hekk timpenja ruħha fi djalogu li jtejjeb it-tfassil tal-politiki. Fl-2008, ir-relazzjonijiet bejn il-Kummissjoni u l-parlamenti nazzjonali se jingħataw spinta b’konformità mal-prerogattivi ta’ l-istituzzjonijiet ta’ l-Unjoni Ewropea. B’mod partikolari, dan se jwassal għat-tisħiħ tad-djalogu politiku mal-parlamenti nazzjonali u għat-tħejjija tad-dħul fis-seħħ tat-Trattat ta’ Liżbona. Il-Kummissjoni bi ħsiebha żżomm is-sistema attwali ta’ djalogu mal-parlamenti nazzjonali u ssaħħaħha billi tippubblika t-tweġibiet tagħha għall-opinjonijiet tagħhom, ukoll billi tadotta s-sistema tagħha ta’ trażmissjoni ta' dokumenti u ta’ l-ilqugħ ta’ l-opinjonijiet tagħhom. Fl-itess ħin, hija se tapplika l-miżuri neċessarji biex iddaħħal fis-seħħ id-dispożizzjonijiet tat-Trattat ta' Liżbona. ANNESS OPINJONIJIET TAL-PARLAMENTI NAZZJONALI Is-7 ta’ Jannar 2008 2 | DE Bundesrat | 21 | 21 | - | - | 15 | 3 | UK House of Lords | 18 | 17 | 1 | - | 14 | 4 | SE Riksdagen | 17 | 16 | 1 | - | 9 | 5 | PT Assembleia da República | 19 | - | - | 13 | - | 6 | DK Folketing | 12 | 7 | 2 | 3 | 8 | 7 | CZ Sénát | 11 | 10 | - | 1 | 6 | 8 | NL Eerste Kamer / Tweede Kamer | 3 | 3 | - | - | 3 | Iż-żewġt ikmamar * | 9 | DE Bundestag | 3 | 2 | 1 | 3 | 10 | LT Seimas | 3 | 1 | 1 | 1 | 2 | 11 | FR Assemblée nationale | 2 | 1 | - | 1 | 1 | 12 | BE Sénat/Senaat | 2 | 2 | - | - | 2 | 13 | UK House of Commons | 2 | 1 | - | 1 | 2 | 14 | HU Országgyűlés | 2 | - | - | 2 | - | 15 | LUX Chambre des députés | 2 | 1 | 1 | - | 2 | 16 | EE Riigikogu | 2 | - | - | 2 | - | 17 | CZ Poslanecká sněmova | 1 | 1 | - | - | 1 | 18 | IT Camera dei Deputati | 1 | - | - | 1 | - | 19 | BE Chambre des Représentants / Kamer van Volksvertegenwoordigers | 1 | 1 | - | - | 1 | 20 | PL Sejm | 1 | - | - | 1 | - | 21 | PL Senat | 1 | - | - | 1 | - | 22 | FI Eduskunta | 1 | - | - | 1 | - | 23 | IE Oireachtas | 1 | 1 | - | - | 1 | Iż-żewġt ikmamar * | 24 | SI Državni zbor | 1 | - | - | 1 | - | 25 | SK Národná rada | 1 | - | - | 1 | - | Total: | 168 | 112 | 15 | 41 | 94 | * L-opinjonijiet tal-Parlament Olandiż u dak Irlandiż intbagħtu f’isem iż-żewġt ikmamar. ** Awtorizzazzjoni: il-Kummissjoni awtroizzat lill-viċi-president responsabbli mir-relazzjonijiet istituzzjonali biex iwieġeb f’ismu lill-parlamenti nazzjonali għall-ftehim tas-servizzi u l-kabinetti kkonċernati. *** Fil-każ ta’ opinjoni pożittiva, il-Kummissjoni tibgħat avviż sempliċi tal-wasla. Fil-każijiet l-oħra, hija twieġeb lill-kmamar ikkonċernati kemm bl-awtorizzazzjoni tal-Viċi-President responsabbli mir-relazzjonijiet istituzzjonali kif ukoll f’forma simplifikata. [1] L-opinjonijiet tal-parlamenti nazzjonali f'dan ir-rigward waslu biss għand il-Kummissjoni qabel tmiem l-2007. [2] “Għaxar azzjonijiet immirati” ikkomunikati lill-Kulleġġ mis-Sinjura Wallström fid-9 ta’ Frar 2005